**Sonet zglobiu**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-avântă în clocot pe pietre pârâul

Şi-n stropii-i de-argint înfloresc curcubeie,

Ţâşneşte pe maluri a vieţii scânteie

Rupând, în explozia verdelui, frâul.

Pe câmpul ce haina de foc şi-o descheie

Zvâcneşte în flacără galbenă grâul,

Când greieri cu jarul din maci îi ţes brâul,

Şi pâinea se-nfoaie, crescând rotofeie.

E vervă în toate şi totul se-ncinge

Şi simt cum în mine imboldul tot creşte

Şi-n valul vieţii în clocot mă-mpinge,

De-aceea în mine o rugă vuieşte:

Dă-mi, Doamne, vibraţii şi dor de-a învinge

Şi pentru-a-Ţi sluji mai…vioi, mă stârneşte!

Simion Felix Marţian

Vulcan, 9 iunie 2018